
A dominanciaviszony tükröződése kétpetéjű ikrek spontán beszédében

Dolgozatomban az ikrek beszéd és nyelvfejlődését mutattam be, hangsúlyt fektetve
az ikrek közötti dominanciaviszony megjelenésére. A témával való foglalkozást fontosnak
tartom, mert az ikerpárok egymásra hatása, misztikus kapcsolatuk közötti viszony vizsgálata
kevésbé van jelen. Annak érdekében, hogy az ikrek a képességiekhez mérten a
teljesítményük maximumát tudják kibontakoztatni hangsúlyos a kettőjük kapcsolatának a
megfigyelése. Dolgozatom központi szerepét ennek az egymásra hatásnak az
elemzése kapta.
Jelen kutatással célom az ikrek közötti versengés jelenségére való felhívás volt. Céljaim
között prioritást a két különböző vizsgálati szituációban tapasztalt észrevételek elemzése
kapta. Arra a kérdésemre kerestem a választ, hogy van-e szignifikáns különbség a két eltérő
vizsgálati helyzet között, a dominanciaviszony tükröződésének tekintetében. Vizsgálatom
egyik fő alapkérdése, hogy a dominánsabb iker határozottabb személyiségével rendeli alá
testvérét vagy a nyelvi képességek területét illetően magasabb fejlettségi szinten van-e, mint a
testvére.
Kutatásom alanyai közé hét 3-8 év közötti kétpetéjű ikerpár tartozott. Dolgozatom során a
kvalitatív módszer alkalmazásával vizsgáltam meg a gyermekeket. Interjút készítettem a
vizsgálatomban részt vett gyermekek szüleivel, majd ezt követően az ikerpároknál az eltérő
vizsgálati szituáció során a megfigyelés módszert használtam. Viselkedéselemzéssel kezdtem, majd
a mondat/megnyilatkozás hosszát vizsgáltam.
Megállapítható, hogy a dominancia a kétpetéjű ikrek között jelen van. A testvérek közötti alá-
fölé rendelt szerep tükröződött, melyet a viselkedés elemzés során a testhelyzettel való
előrébb helyezkedés, az eseménykép megérintése, a kép elhúzása, a többszöri válaszadás
támasztott alá. Konstatálható, hogy azok a gyerekek, akik viselkedésükben a testvérük fölé
próbáltak kerekedni, az esetek többségében a megnyilatkozásaik elemzése során rosszabbul
teljesítettek. A nyelvi képességek magasabb szintje nem mutatkozott meg. 
Szembetűnő volt, hogy az alárendelt iker egyéni helyzetben a páros vizsgálati szituációban
elért eredményéhez képest jelentősen jobb eredményt ért el.
A vizsgálat során kapott eredményeket áttekintve következtethető, hogy valószínűleg nem
minden ikerpár esetében lehet előnyös, ha egy óvodába, iskolába járnak a gyerekek, hiszen a
dominancia a teljesítményükre feltételezhetően nincs jó hatással. Azonban előfordulhatnak
olyan esetek, amikor az ikrek abban az esetben tudnak jól teljesíteni, ha együtt vannak jelen.



